Alfred Gooding

Dyn busnes o Gymru oedd Dr. Alfred Joseph Gooding OBE LLB (Mawrth 1932 – 29 Ionawr 2018) (Saesneg), a adnabyddwyd fel "Alf" Gooding. Cafodd yrfa dros 50 mlynedd yn y diwydiant adeiladu a chyfarpar electronig.

Fe'i ganwyd yn Rhisga, yn fab i lowr. Yn y 1950au cychwynnodd gwmni Modern Building Wales Limited a adeiladodd 7,000 o dai ar draws Cymru. Ei fenter mwyaf enwog oedd Catnic, cwmni a gydnabyddir am ddatblygu y capan dur (lintel) ar gyfer y diwydiant adeiladu. Yn 1982, roedd ei gwmni mewn achos yn Nhy'r Arglwyddi, "Catnic Components Ltd v Hill & Smith Ltd".

Bu Gooding yn gadeirydd CBI Cymru. Yn 2003, cychwynnodd ysgrifennu colofn wythnosol am fusnes yn y Western Mail. Yn 2010 derbyniodd gymrodoriaeth gan Brifysgol Cymru, Casnewydd.

Yn 2007, trefnodd Gooding gais i brynu'r banc Northern Rock a oedd mewn trafferthion ariannol.

Yn 2015, fe ddinistriwyd ei dŷ yn Rhiwderyn ger Casnewydd gan dân. Roedd Gooding yn byw yno gyda'i wraig Lavinia a fe wnaethon nhw ddianc heb niwed.

Cyfeiriadau

Categori:Genedigaethau 1932
Categori:Marwolaethau 2018
Categori:Pobl fusnes o Gymru